**Seletuskiri**

**ravimiseaduse ja tervishoiuteenuste korraldamise seaduse muutmise seaduse eelnõu**

**1. Sissejuhatus**

**1.1. Sisukokkuvõte**

Riigi tegevusvarusse kuuluva tervishoiuvaldkonna vajadusteks moodustatud varu (edaspidi *riigi tervishoiuvaru*) aitab tagada ravimite ja meditsiiniseadmete olemasolu tervishoiu toimepidevust ohustavas olukorras, hädaolukorras, eriolukorras, erakorralises seisukorras, kõrgendatud kaitsevalmiduse olukorras ja sõjaseisukorras, kui haiglate ja kiirabibrigaadi pidajate tegevusvarud on ammendunud. Kavandatavate muudatuste eesmärk on viia riigi tervishoiuvaru moodustamine, haldamine, uuendamine ja kasutuselevõtmine Terviseametilt üle riikliku osalusega piirkondlikele haiglatele. Riigi tervishoiuvaru hoidmise korraldamine piirkondlike haiglate juures võimaldab varude paiknemist hajutada ning ravimite ja seadmete roteerimisel vähendada või vältida nende aegumisest tekkivaid kulusid. Varude paiknemine piirkondlike haiglate juures lihtsustab nende kasutuselevõtmist, kuna kriisiolukorras on eelduslikult ka ravikoormus suurim neis haiglates, kes kavandatavate muudatuste kohaselt varusid hoidma hakkavad. Piirkondlikud haiglad sobivad varude haldamiseks, sest nende koosseisus on vajaliku kogemusega spetsialistid.

Varude hoidmisega seotud kulud katab varu haldaja nii, et tavapärases ravitöös kasutab varus olevad aeguvad vahendid ja asendab need uutega. Täiendavalt kaetakse kulud müügist saadud tuludest juhul, kui vahendeid pole võimalik ära kasutada enda töös ja varu on võimalik müüa teisele haiglaapteegile. Juhul kui tegemist on haruldaselt kasutatava vahendiga, mida pole võimalik ära kasutada ega müüa, kantakse see maha ning uue soetamist rahastatakse riigieelarvest. Varu moodustamise metoodika otsustab valdkonna eest vastutav minister lähtuvalt ohuhinnangutest, eelarve võimalustest ja muust olulisest teabest. Varu uuendamise kulud kaetakse suuremas osas aeguvate ravimite ja vahendite ärakasutamisel tavapärase ravitöö käigus ning uutega asendamisel varu haldaja kulul.

**Eelnõu ettevalmistaja**

Eelnõu ja seletuskirja on ette valmistanud Riigikogu sotsiaalkomisjon (komisjoni esimees Õnne Pillak [onne.pillak@riigikogu.ee](mailto:onne.pillak@riigikogu.ee)) koostöös Sotsiaalministeeriumi ja Terviseametiga.

**1.2. Märkused**

Eelnõu ei ole seotud teiste menetluses olevate eelnõudega.

Eelnõu sisu toetab Vabariigi Valitsuse tegevusprogrammis sisalduva tegevuse 9.3.6. analüüs ja ettepanekud tervishoiu tegevusvarude süsteemi kohta (edaspidi *varude kontseptsioon*) ellu viimist. Eelnõu sisu aitab lahendada varude kontseptsiooni loomise käigus ilmnenud võimelünka: tänasel päeval hoitakse riigi tervishoiuvaru ainult ühes kohas, mis ei ole julgeoleku tagamiseks mõistlik.

Eelnõu näeb ette ravimiseaduse (RavS) ja tervishoiuteenuste korraldamise seaduse (TTKS) järgmiste redaktsioonide muutmise:

* RavS (RT I, 15.12.2023, 10)
* TTKS (RT I, 20.03.2024, 6).

Muudatuse vastuvõtmiseks on vajalik Riigikogu poolthäälteenamus.

**2. Seaduse eesmärk**

Riigi tervishoiuvaru hoidis seni Tartu Ülikooli Kliinikum lepingu alusel. Selleks sai haigla ravimite hulgimüüja tegevusloa, kuid Riigikontroll näeb selles praktikas vastuolu õigusruumiga – nimelt on kehtiva TTKS § 22 lõikes 3 öeldud: „Haiglat pidaval aktsiaseltsil ja sihtasutusel ei või olla muud tegevusala peale eriarstiabi, kiirabi ning iseseisva füsioteraapia, logopeedilise ravi, psühholoogilise ravi, õendusabi ja ämmaemandusabi ning sotsiaalteenuste osutamise, tervishoiualase õppe- ja teadustöö, haiglaapteegi pidamise, täisvere ja verekomponentide tootmise, rakkude, kudede ja elundite hankimise ja käitlemise ning kinnisasja kasutusse andmise.“ Tulenevalt avastatud õigusruumi kitsaskohast ei ole Terviseameti ja Tartu Ülikooli Kliinikumi vahel sõlmitud lepingu pikendamine enam võimalik.

Terviseamet on tuvastanud olulise kitsaskoha varu senises korraldamises – varu hoiab ainult üks asutus. Seaduse eesmärk on võimaldada edaspidi tervishoiuvaru hoidmist optimaalsel viisil.

**3. Eelnõu sisu ja võrdlev analüüs**

**§ 1. Ravimiseaduse muudatused**

**Paragrahvi 1** kohaselt lisatakse seadusesse, et RavS või selle alusel kehtestatud õigusaktides sisalduvaid ravimite hulgimüüki reguleerivaid sätteid kohaldatakse riigi tegevusvarus hädaolukorra seaduse (HOS) tähenduses olevate ravimite käitlemisele. Tervishoiuvaldkonna vajadusteks moodustatud riigi tegevusvarus TTKS-i tähenduses olevate ravimite käitlemisele kohaldatakse kavandatava muudatuse alusel haiglaapteegi tegevust reguleerivaid sätteid RavS-is või selle alusel kehtestatud õigusaktides. Mõlemal juhul kohaldatakse sätteid niivõrd, kuivõrd riigi tegevusvaru käsitlevate õigusaktidega ei ole reguleeritud teisiti.

Riigi tegevusvarusse kuuluvad kaks ravimivaru: HOS alusel loodud riigi tegevusvaru (elanikkonna vajadusteks) ning TTKS-i alusel loodud riigi tegevusvaru (tervishoiuvaldkonna vajadusteks), mille moodustamise, haldamise, uuendamise ja kasutuselevõtmise põhimõtted on kavandatava muudatuse alusel erinevad. Elanikkonna vajadusteks on ravimivaru loodud HOS alusel AS-i Eesti Varude Keskus otsusega (HOS § 181 lg 3 p 1) ning delegeeritud varu põhimõttel hoiavad varusid ravimite hulgimüügi tegevusloa omajad. Kavandatava muudatuse kohaselt antakse tervishoiuvaldkonna vajadusteks loodud varu moodustamise, haldamise, uuendamise ja kasutuselevõtmise korraldamise ülesanne riigi osalusel asutatud piirkondlikele haiglatele. Haiglat varustab ravimite ning teiste meditsiiniotstarbeliste toodetega RavS § 30 lõike 4 alusel haiglaapteek ning sama paragrahvi lõike 5 alusel kontrollib haiglaapteek tema moodustanud haiglapidaja haiglates ravimite säilitamise ja arvestuse vastavust nõuetele. Sarnaselt teistele haigla vajadusteks hangitud ravimitele järgitakse kavandatava muudatuse alusel ka riigi tegevusvarusse kuuluvate ravimite käitlemisel haiglaapteegile kohalduvaid nõudeid.

**§ 2. Tervishoiuteenuste korraldamise seaduse muudatused**

**Punkti 1** kohaselt võimaldatakse haiglat pidaval aktsiaseltsil ja sihtasutusel tegeleda riigi tervishoiuvaru käitlemisega. Muudatus on seotud Riigikontrolli märkusega, kus ta näeb hetkel vastuolu õigusruumiga – nimelt kehtiva TTKS § 22 lõikes 3 on öeldud: „Haiglat pidaval aktsiaseltsil ja sihtasutusel ei või olla muud tegevusala peale eriarstiabi, kiirabi ning iseseisva füsioteraapia, logopeedilise ravi, psühholoogilise ravi, õendusabi ja ämmaemandusabi ning sotsiaalteenuste osutamise, tervishoiualase õppe- ja teadustöö, haiglaapteegi pidamise, täisvere ja verekomponentide tootmise, rakkude, kudede ja elundite hankimise ja käitlemise ning kinnisasja kasutusse andmise.“ Ravimite käitlemiseks tegevusvaru haldamisel on aga vajalik tegevusluba.

**Punktis 2** sisalduv TTKS § 52 lõike 1 punkti 2 sõnastuse muudatus on tehtud õigusselguse tagamise eesmärgil. Riigikaitseseaduse (RiKS) § 5 lõige 4 on tunnistatud kehtetuks ja seega on viide RiKS-i nimetatud sättele vananenud. Riigi tervishoiuvaru moodustamise, haldamise, uuendamise ja kasutuselevõtmise kord ei ole reguleeritud HOS-iga ja seega ka viide sellele seadusele ei ole asjakohane. HOS § 181 lõike 6 kohaselt reguleerib varusse kuuluva tervishoiuvaldkonna varu moodustamist, haldamist ja kasutuselevõtmist TTKS.

**Punkti 3** kohaselt tunnistatakse § 56 lõike 1 punkt 11 kehtetuks ja edaspidi sisaldub riigi tervishoiuvaru puudutav regulatsioon TTKS §-s 576.

**Punkti 4** muudatused:

**Lõigetes 1 ja 2** sätestatakse riigi tervishoiuvaldkonna tegevusvaru termin ning olemus. Riigi tervishoiuvaru on tervishoiuvaldkonna toimepidevuse tagamiseks ning hädaolukorraks, eriolukorraks, erakorraliseks seisukorraks, kõrgendatud kaitsevalmiduseks ja sõjaseisukorraks valmistumiseks ning olukorra lahendamiseks vajaminevad ravimid, meditsiiniseadmed ja muud tervishoius kriitiliselt vajalikud vahendid. Riigi tervishoiuvaru moodustab, seda haldab ja uuendab ning selle kasutuselevõtmise korraldab riigi osalusel asutatud piirkondlik haigla (edaspidi *varu haldaja*). Riigi tervishoiuvaru on varu haldaja omandis. Termin „piirkondlik haigla“ on kasutusel TTKS-is ning piirkondlike haiglate loetelu on toodud Vabariigi Valitsuse 02.04.2003 määruses nr 105 „Haiglavõrgu arengukava“ (<https://www.riigiteataja.ee/akt/105042023014>). Vastavalt TTKS § 22 lõikele 41 on haiglavõrgu haiglad HOS § 36 lõikes 2 nimetatud elutähtsa teenuse osutajad.

Määruse nr 105 kohaselt kuuluvad piirkondlike haiglate loetellu SA Põhja-Eesti Regionaalhaigla, SA Tartu Ülikooli Kliinikum ning SA Tallinna Lastehaigla. Riigi osalusel on nendest asutatud SA Põhja-Eesti Regionaalhaigla ja SA Tartu Ülikooli Kliinikum. Seega ongi kahel viimasel riigi tervishoiuvaru moodustamise, haldamise, uuendamise ja kasutuselevõtmise korraldamise kohustus.

Praegu on riigi tegevusvarusse kuuluva tervishoiuvaldkonna varu korraldamise ülesanne antud Terviseametile, kuid Terviseametil puudub ravimite ja meditsiiniseadmete hankimise pädevus. Võrreldes piirkondlike haiglatega, kes tegelevad igapäevaselt ravimite hoidmise, hankimise ja realiseerimisega, on Terviseameti võimekus varu kuluefektiivselt hankida madal. Terviseamet ei tegele ravitööga ega hulgimüügiga ning seega puuduvad Terviseametil kanalid aeguva varu realiseerimiseks, samuti puuduvad võimalused varu kuluefektiivseks haldamiseks. Võimekus on piirkondlikel haiglatel, kes oma igapäevases töös sellega sisuliselt tegelevad. Varu on samas oluline vältimatu abi osutajate toimepidevuseks, kellest suurimad on piirkondlikud haiglad. Seega tagaks piirkondlikele haiglatele kohustuse seadmine varu olemasolu sihtrühma vahetus läheduses.

Riigi osalusel asutatud sihtasutuse puhul on tagatud, et täidetakse avalikest huvidest tulenevaid ülesandeid. Sihtasutuse üle on tagatud kontroll ka selle kaudu, et asutuse nõukogu liikmed nimetatakse ametisse asutajaõiguseid teostava ministeeriumi ministri osalusel. Piirkondlike haiglate puhul on riigi osaluse nõue vajalik riigi jaoks olulise tegevusvaru haldamiseks ja kiiret reageerimist vajavate tegevuste korraldamiseks ning see võimaldab läbipaistvat koostööd riigiasutuste ja tervishoiuteenuse osutajate vahel.

Täpsemad põhjendused, miks on loobutud Terviseameti rollist riigi tervishoiuvaru korraldada ning see ülesanne antakse riigi osalusel asutatud piirkondlikele haiglatele, on järgmised.

1. Piirkondlikel haiglatel on võimekus varu roteerida ehk tagada selle kuluefektiivne hankimine ja uuendamine oluliselt suurem kui varu senisel haldajal Terviseametil.

2. Piirkondlikud haiglad tegelevad ravimite ja meditsiiniseadmete hankimise ja käitlemisega igapäevaselt osana nende põhitegevusest, omades seega pikaajalist ja laialdast pädevust nendes toimingutes.

3. Varu haldamine vahetult piirkondliku haigla poolt tagab varu olemasolu peamise lõpptarbija läheduses ja vajadusel selle operatiivse kasutuselevõtmise.

4. Varu hajutamine mitmes asukohas vähendab varu täieliku hävimise tõenäosust mistahes välise ohu, sealhulgas ulatusliku elektrikatkestuse, tulekahju, hübriidrünnaku korral.

5. Piirkondlikud haiglad on nii tavapärases tervishoius kui ka kriiside ajal peamised haiglavõimekuse tagajad nii oma võimekuselt ja pädevuselt, koordineerides vajadusel ümberkaudsete tervishoiuteenuse osutajate tegevusi. Sellest tulenevalt on asjakohane, et riigi tervishoiuvaru peamine võime on loodud nende haiglate juurde.

6. Piirkondlikud haiglad on riigis kõrgeima etapiga ja suurima ravimahuga haiglad, kellel on kõrgeim varu hoidmise, haldamise ja uuendamise võimekus.

7. Lisaks vastavad riigi osalusel asutatud piirkondlikud haiglad NATO meditsiinilise võimekuse tasemele ROLE 4 ehk nad on kõrgeima ravietapi haiglad.

8. Riigi osalusega sihtasutustes on esikohal avalikud huvid ning riigil on nende juhtimisel otsustusõigus.

Vastavalt riigihangete seadusele (RHS) on piirkondlikud haiglad, kellele riigi tervishoiuvaru moodustamise, haldamise, uuendamise ja kasutuselevõtmise kohustus pannakse, hankekohuslased (RHS § 5 lg 2 p 4 ja 5), st varu moodustamiseks on neil kohustus läbi viia hankemenetlus vastavalt RHS-ile.

Vastavalt TTKS §-le 60 teostab tervishoiuteenuse osutajatele kehtestatud nõuete täitmise üle riiklikku järelevalvet Terviseamet. Seega on olemas ka tõhus mehhanism tervishoiuvaru kontrollimisel.

**Lõikes 3** sätestatakse, et riigi tervishoiuvaru moodustamise metoodika otsustab valdkonna eest vastutav minister, võttes arvesse üleriigilist riskianalüüsi (<https://www.riigikantselei.ee/el-poliitika-julgeolek-ja-riigikaitse/julgeoleku-ja-riigikaitse-koordineerimine/riigi-riskipilt>), varu haldajate varu hoidmise ja uuendamise võimekust ning muud olulist teavet. Riigi tervishoiuvaru moodustamisel on koosseisu ja koguste määramisel olulised koostööpartnerid Kaitsevägi, Ravimiamet, Tervisekassa ja AS Eesti Varude Keskus. Varu moodustamisel juhindutakse HOS-i alusel koostatud hädaolukorra riskianalüüsidest, RiKS-i alusel koostatud riigikaitse strateegilistest dokumentidest ja teistest asjassepuutuvatest materjalidest. Varu moodustamisel arvestatakse tervishoiuvaldkonna ekspertide ja AS-i Eesti Varude Keskus moodustatud tervisevaldkonna nõuandva koja hinnangute ja ettepanekutega, õppuste ja kriiside õpituvastustega ning eelarveliste vahendite võimalustega.

Metoodika all mõistetakse, et valdkonna eest vastutav minister määrab haldusaktiga, millisest ohustsenaariumist lähtuvalt tuleb moodustada varu. Tegemist on julgeoleku aspektist tundliku teabega, mida peab käsitlema asutusesisese teabena vastavalt avaliku teabe seaduse § 35 lõike 1 punktidele 62 ja 181.

**Lõikes 4** sätestatakse, et riigi tervishoiuvaru moodustamise aluseks on Terviseameti otsus. Valdkonna eest vastutav minister otsustab varu moodustamise metoodika, kuid Terviseamet otsustab iga haldaja puhul, kui suurt osa varust ta peab hoidma.

**Lõikes 5** sätestatakse, et riigi tervishoiuvaru moodustamise, haldamise, uuendamise ja kasutuselevõtmise kulud kaetakse riigieelarve vahenditest või haiglaapteegile varu müügist laekunud vahendite arvelt. Sisuliselt tähendab see, et varu moodustamist rahastatakse riigi eelarvest, kuid selle uuendamisega seotud kulud jäävad valdavalt varu haldaja kanda.

Varu moodustamisel, kui see on otsustatud välja osta, kaasneb ühekordne suurem kulu. Halduskulud on iga-aastased ja varu kasutuselevõtmise kulud olenevad kriiside iseloomust. Varu moodustamiseks, haldamiseks ja kasutuselevõtmiseks riigieelarveliste vahendite taotluse esitab varu haldamise eest vastutav minister.

Varu uuendamine toimub üldjuhul nii, et varu haldaja kasutab aeguvad vahendid enda tavapäraste tervishoiuteenuste osutamise käigus ning seejärel asendab need uute ja samaväärsetega – sellega kaasnevad kulud on haldaja kanda. Seetõttu näeb eelnõu ette, et võimalusel varutakse vahendid, mis on varu haldaja tavapärases kasutuses olevatega sarnased. Juhul kui varu haldaja ei saa vahendeid tavapärase töö käigus ära kasutada (näiteks, kui vahendid on liiga spetsiifilised ja neid ei kasutata igapäevaselt), müüb varu haldaja need teisele haiglaapteegile, kus vahendid ära kasutatakse. Varud müüakse üksnes haiglaapteekide vahel eesmärgiga vähendada varu hoidmisega seotud kulusid.

**Lõikes 6** sätestatakse, et riigi tervishoiuvaru kasutuselevõtmise otsustab Terviseamet, kuna Terviseametil on elutähtsat teenust korraldava juhtasutusena kriisiolukorrast parim ülevaade, mis võimaldab vahetut aegkriitilist tegutsemist ning seeläbi paindlikku ja operatiivset olukorra lahendamist. Terviseamet peab teavitama varu kasutuselevõtmisest valdkonna eest vastutavat ministrit ning teisi asjaomaseid asutusi ja isikuid.

**Lõikes 7** on sätestatud, et riigi tervishoiuvaru moodustamise, haldamise, uuendamise ja kasutuselevõtmise, aegunud varu mahakandmise ja hävitamise ning aruandluse tingimused ja korra kehtestab valdkonna eest vastutav minister määrusega. Seega varu haldajad hangivad, hoiavad ja uuendavad varu ministri määruse alusel. Varu haldajatele tekivad kohustusega seoses kulud, mida saab katta Terviseameti eelarves selleks ettenähtud vahenditest. Muudatuse eesmärk on tagada varu kuluefektiivne haldamine.

**Punktides 5–7** sisalduvad muudatused on tehtud tulenevalt eelnõu punktis 4 tehtud muudatustest. Punktis 5 on tehtud terminoloogiline parandus. Punktides 6 ja 7 sätestatakse, et Terviseametil on õigus otsustada riigi tervishoiuvaru kasutamise üle (vastavalt TTKS § 576 lõikele 6).

**Punktis 8** nähakse ette üleminekusätted, mille kohaselt antakse Terviseametile otsuse langetamiseks üks kuu pärast seaduse jõustumist.

Samuti sätestatakse, et riigi tegevusvaru tuleb üle anda uutele varu haldajatele. Juriidiline ja sisuline üleandmine, sh inventeerimine, on aeganõudev protsess, mistõttu Terviseameti hinnangul on selleks vaja kuni kolm kuud. Varude üleandmine täidab seaduse eesmärki võimaldada varude hoidmist tervishoiuteenuste osutajate juures ning tagada varude optimaalset korraldust.

**4. Eelnõu terminoloogia**

Eelnõus kasutatakse terminit „riigi tervishoiuvaru“, mis asendab seni seaduses kasutatud terminit „riigi tegevusvaru“. Uus termin tähendab sisuliselt varu, mille abil tagatakse ravimite ja meditsiiniliste vahendite olemasolu kriisis, kuid mis ei kuulu tervishoiuteenuste osutajate enda tegevusvarusse. Sõna „riigi“ eristab üleriigiliseks kasutamiseks mõeldud varu, sõna „tervishoiuvaru“ eristab seda muudest tegevusvarudest.

**5. Eelnõu vastavus Euroopa Liidu õigusele**

Vastavalt Euroopa Liidu õigusele vastutavad tervishoiuteenuste korraldamise ja osutamise tagamise eest liikmesriigid. Euroopa Liidu toimimise lepingu kohaselt kuuluvad riigi julgeolek ning tervishoid liikmesriigi pädevusse. Haiglavõrgu haiglate tegevust ei loeta majandustegevuseks ja nende tegevusel ei ole piirülest mõju (s.o ei mõjuta kaubandust liikmesriikide vahel). Seega ei loo õigusakt alust võimalikuks riigiabi küsimuseks.

**6. Seaduse mõjud**

Eelnõuga tehtavatel muudatustel on positiivne mõju tervisele ja tervishoiukorraldusele, sest riigi tervishoiuvaru uus korraldus tagab tervishoiuteenuste kättesaadavuse kriisiolukorras. Positiivne on ka mõju sisejulgeolekule, sest varude uus korraldus aitab neid hajutada ja korraldada optimaalsel viisil ning seeläbi tagada vältimatu abi kui HOS-i mõistes elutähtsa teenuse toimepidevust.

Eelnõuga tehtavatel muudatustel on mõju riigieelarvele, sest varude hajutamine erinevatesse haiglatesse eeldab varu suurendamist. Mõju ulatus ei ole täpselt teada, kuid varude suurendamise otsustab valdkonna eest vastutav minister kooskõlastatult kõikide osapooltega, muu hulgas arvestades riigieelarve võimalusi tegevust toetada.

Eelnõul ei ole otsest mõju teistele valdkondadele.

**7. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

Seaduse rakendamisega suurenevad kulud Sotsiaalministeeriumi haldusalale. Riigi tervishoiuvaru sisu täpsustatakse ministri määrusega, mille koostamisel lähtutakse valdkonna võimekusest. Esialgu antakse haiglatele üle seni Terviseameti korraldamisel olnud varu, mis on juba moodustatud ja vajab üksnes haldamisega seotud kulude katmist – selleks on Terviseametil ettenähtud vahendid, mida rakendatakse edaspidi sihtotstarbeliselt.

**8. Rakendusaktid**

Eelnõuga luuakse volitusnorm valdkonna eest vastutavale ministrile, et otsustada tervishoiuvaru moodustamise, haldamise, uuendamise ja kasutuselevõtmise, aegunud varu mahakandmise ja hävitamise ning aruandluse üle. Volitusnorm on vajalik riigi tervishoiuvaru paindlikuks haldamiseks. Sellest tulenevalt kehtestatakse TTKS §-i 576 alusel uus terviseministri määrus „Riigi tervishoiuvaru moodustamise, haldamise, uuendamise ja kasutuselevõtmise, aegunud varu mahakandmise ja hävitamise ning aruandluse tingimused ja kord“ (rakendusakti kavand lisatud materjalide juurde).

**9. Seaduse jõustumine**

Seadus jõustub üldises korras. Seaduses on ette nähtud üleminekusätted uue korralduse rakendamiseks.

**10. Eelnõu kooskõlastamine, huvirühmade kaasamine ja avalik konsultatsioon**

Eelnõu koostamine toimus koostöös Sotsiaalministeeriumi ja Terviseametiga ning muudatused on heaks kiitnud Tervisekassa, Põhja-Eesti Regionaalhaigla, Ravimiamet ja Tartu Ülikooli Kliinikum.

Algatab sotsiaalkomisjon 10.06.2024.

(allkirjastatud digitaalselt)

Õnne Pillak

Sotsiaalkomisjoni esimees